b'\n_START_ARTICLE_\nS\xc3\xb6\xc3\xb6mish\xc3\xa4ired\n_START_SECTION_\n\xc3\x9cles\xc3\xb6\xc3\xb6mine\n_START_PARAGRAPH_\n\xc3\x9cles\xc3\xb6\xc3\xb6mine (ingl binge eating disorder) on krooniline kontrollimatu emotsionaalne \xc3\xbcleliigne toiduainete tarbimine. Selle tunnuseks on liigs\xc3\xb6\xc3\xb6mishood, mille puhul tarbitakse p\xc3\xa4evasest soovitatud kogusest rohkem, kuid erinevalt buliimiast ei p\xc3\xbc\xc3\xbcta tarbitud toitainetest lahti saada.\n_START_SECTION_\nKompulsiivne \xc3\xbcles\xc3\xb6\xc3\xb6mine\n_START_PARAGRAPH_\nKompulsiivne \xc3\xbcles\xc3\xb6\xc3\xb6mine (ingl compulsive overeating) on sarnane tavalise emotsionaalse \xc3\xbcles\xc3\xb6\xc3\xb6misega, kuid s\xc3\xb6\xc3\xb6mishood m\xc3\xa4\xc3\xa4ravad isiku stressiseisundi.\n_START_SECTION_\nOksendamine\n_START_PARAGRAPH_\nOksendamise (ingl purging disorder) puhul kasutatakse pidevalt tahtlikku toidu v\xc3\xa4ljaoksendamist oma kaalu hoidmiseks v\xc3\xb5i langetamiseks.\n_START_SECTION_\nDiabuliimia\n_START_PARAGRAPH_\nDiabuliima (ingl diabulimia) puhul manipuleeritakse insuliiniga, et s\xc3\xa4ilitada v\xc3\xb5i langetada kaalu.\n_START_SECTION_\nRuminatsioon\n_START_PARAGRAPH_\nRuminatsioon (ingl rumination syndrome) on v\xc3\xa4ga haruldane s\xc3\xb6\xc3\xb6mish\xc3\xa4ire, mille puhul inimene tahtmatult/reflektiivselt oksendab v\xc3\xa4lja k\xc3\xb5ik, mida ta tarbida p\xc3\xbc\xc3\xbcab.\n_START_SECTION_\nEDNOS\n_START_PARAGRAPH_\nEDNOSe (l\xc3\xbchend tuleb ingliskeelsest nimetusest eating disorders not otherwise specified) puhul on mitu s\xc3\xb6\xc3\xb6mish\xc3\xa4iret \xc3\xbchinenud. Selle puhul ei saa isikut liigitada \xc3\xbchegi t\xc3\xa4psema s\xc3\xb6\xc3\xb6mish\xc3\xa4ire alla, sest indiviidil on kahe v\xc3\xb5i rohkema s\xc3\xb6\xc3\xb6mish\xc3\xa4ire tunnused, n\xc3\xa4iteks t\xc3\xa4iesti tervislikus kaalus olev buliimik, kel esineb anorektilisi kalduvusi.\n_START_SECTION_\nPika\n_START_PARAGRAPH_\nPika (ingl pica) on kontrollimatu iha s\xc3\xbc\xc3\xbca, n\xc3\xa4rida v\xc3\xb5i lakkuda midagi, mis pole s\xc3\xb6\xc3\xb6dav v\xc3\xb5i ei sisalda mingeid toitaineid. S\xc3\xbc\xc3\xbcakse n\xc3\xa4iteks kriiti, paberit, s\xc3\xb6\xc3\xb6gisoodat, liimi, suitsutuhka, kohvi ja j\xc3\xa4\xc3\xa4d. Selle h\xc3\xa4ire puhul ei n\xc3\xa4e indiviidid vahet toidul ja mittes\xc3\xb6\xc3\xb6davatel ainetel.\n_START_SECTION_\n\xc3\x96ine s\xc3\xb6\xc3\xb6mine\n_START_PARAGRAPH_\n\xc3\x96ise s\xc3\xb6\xc3\xb6mise (ingl night eating syndrome) puhul s\xc3\xbc\xc3\xbcakse \xc3\xb6\xc3\xb6tundidel \xc3\xb5htuse pol\xc3\xbcpaagia t\xc3\xb5ttu, millele j\xc3\xa4rgneb hommikune n\xc3\xa4lgimine. \xc3\x96ist s\xc3\xb6\xc3\xb6mist seostatakse unetusega.\n_START_SECTION_\nTekkep\xc3\xb5hjused ja mehhanismid\n_START_PARAGRAPH_\nNii buliimia kui ka anoreksia tekkes on teatud osa kultuurilistel ning perekonna ja isiksuse arenguga seotud teguritel.\n_START_SECTION_\nSoodustavad tegurid\n_START_PARAGRAPH_\nNii liigs\xc3\xb6\xc3\xb6jad kui ka haiguslikud n\xc3\xa4lgijad kannatavad sageli puuduliku enesev\xc3\xa4\xc3\xa4rikustunde, depressiooni v\xc3\xb5i muu ebastabiilsust p\xc3\xb5hjustava teguri all. Turvatunde puudumine lapsep\xc3\xb5lves, seksuaalne \xc3\xa4rakasutamine ja muud ps\xc3\xbchhiaatriliste h\xc3\xa4irete teket soodustavad tegurid on s\xc3\xb6\xc3\xb6mish\xc3\xa4irega inimeste elus sagedamini ette tulnud kui tervetel._NEWLINE_Anoreksiasse haigestunud noorukid on sageli kasvanud tulemustele orienteeritud ja suuri n\xc3\xb5udmisi esitavas keskkonnas. Nad on hea k\xc3\xa4itumisega, usinad ja tublid t\xc3\xbcdrukud, kes \xc3\xbcmbritsejate ootustele vastu tulles varjavad oma negatiivseid tundeid ja m\xc3\xa4ssumeelt. Ka enne haigestumist v\xc3\xa4ljendub nende isiksustes t\xc3\xa4iuslikkusele p\xc3\xbc\xc3\xbcdlemine, rohkem sissepoole elamine ja teatav j\xc3\xa4ikus._NEWLINE_Buliimia all kannatajad on rohkem v\xc3\xa4ljapoole suunatud, avalikult viha ja impulsiivsust v\xc3\xa4ljan\xc3\xa4itavad kui anorektikud._NEWLINE_Nii anoreksia kui buliimia esinevad sageli ka l\xc3\xa4hisugulaste hulgas. Arvatakse, et \xc3\xbcheks p\xc3\xb5hjuseks on perekonniti edasikanduvad toitumiskombed ja -seisukohad. Kaksikute uuringud aga viitavad ka teatavale p\xc3\xa4rilikule soodumusele.\n_START_SECTION_\nKultuuriga seotud tegurid\n_START_PARAGRAPH_\nL\xc3\xa4bi infokanalite saame sageli s\xc3\xb5numeid, et sale naine on edukas, veetlev, \xc3\xb5nnelik ja armastatud. Naise ideaal on tihti k\xc3\xb5hn ja seda r\xc3\xb5hutatakse ka edukuse eeldusena. L\xc3\xa4\xc3\xa4nemaailmas \xc3\xbcteb ligikaudu 80% noortest tervetest naistest, et ei ole oma kaaluga rahul ja paljud proovivad seda mingil moel reguleerida.\n_START_SECTION_\nVallandavad tegurid\n_START_PARAGRAPH_\nAnoreksia korral on vallandavaks teguriks sageli teiste poolt tehtud m\xc3\xa4rkused v\xc3\xa4limuse v\xc3\xb5i kaalu kohta v\xc3\xb5i mingid muutusi kaasatoovad elusituatsioonid, nagu n\xc3\xa4iteks kooli l\xc3\xb5petamine._NEWLINE_Buliimiat vallandavaks teguriks on tugev k\xc3\xb5hnumiskatse. K\xc3\xb5hnudes hakkab enesevalitsus alt vedama ja inimene annab j\xc3\xa4rele tahtmisele s\xc3\xbc\xc3\xbca.\n_START_SECTION_\nH\xc3\xa4iret s\xc3\xa4ilitavad tegurid\n_START_PARAGRAPH_\n\xc3\x9cles\xc3\xb6\xc3\xb6mishood, mida esineb k\xc3\xb5igil buliimia all kannatajatel ja 50% anoreksia h\xc3\xa4irega inimestel, on tekkinud \xc3\xa4\xc3\xa4rmuslike dieedipiirangute tulemusel. \xc3\x9clet\xc3\xa4htsustatud arusaamad figuuri ja kehakaalu olulisusest sunnivad h\xc3\xa4ire all kannatajaid kehtestama j\xc3\xa4iku dieedireegleid._NEWLINE_S\xc3\xb6\xc3\xb6mish\xc3\xa4irete all kannatajad otsustavad oma v\xc3\xa4\xc3\xa4rtuse \xc3\xbcle peaaegu eranditult figuuri ja kehakaalu p\xc3\xb5hjal. Osad anoreksia tunnused on ilmselt n\xc3\xa4lgimise otsene tulemus, nagu n\xc3\xa4iteks m\xc3\xb5tete keskendumine toidule, \xc3\xbcles\xc3\xb6\xc3\xb6misperioodid, masendusmeeleolu, \xc3\xa4rrituvus, keskendumisraskused, \xc3\xbchiskondlik tagasit\xc3\xb5mbumine jne.\n_START_SECTION_\nPrognoos\n_START_PARAGRAPH_\nRaskelt haigeid anoreksia all kannatavaid inimesi (kes oma haigust eitavad) tuleks ravida haiglas. Inimesed toibuvad sageli h\xc3\xa4sti alakaalust hoolimata. Kaua h\xc3\xa4ire all kannatanud inimesed vajavad pikka ja toetavat ravisuhet. Kunagi ei tohiks kaotada lootust, sest paranemisi on toimunud isegi 12 aastat kestnud raske h\xc3\xa4ire puhul._NEWLINE_Vastavat ravi saanud buliimiahaige vahetu prognoos on \xc3\xbcldiselt hea. 5\xe2\x80\x9310 aasta j\xc3\xa4lgimisuuringute p\xc3\xb5hjal on t\xc3\xb5detud, et ligikaudu pooled korralikult ravitud inimestest vabanevad s\xc3\xbcmptomitest p\xc3\xbcsivalt, 30%-l j\xc3\xa4tkub h\xc3\xa4ire perioodiliselt ja 20%-il pidevalt. Alkoholi ja ravimite kuritarvitamine viivad halvale prognoosile. Ravile mittep\xc3\xb6\xc3\xb6rdunute haiguse prognoosi kohta ei ole andmeid.\n_START_SECTION_\nEnnetamine\n_START_PARAGRAPH_\nS\xc3\xb6\xc3\xb6mish\xc3\xa4irete ennetamiseks peaksid vanemad osutama v\xc3\xa4ga suurt t\xc3\xa4helepanu laste v\xc3\xa4\xc3\xa4rtushinnangute kujunemisele ja tagama lastele eluterve keskkonna ning normaalsed peresuhted._NEWLINE_Selleks, et v\xc3\xa4hendada haiguse kordumise t\xc3\xb5en\xc3\xa4osust, tuleks j\xc3\xa4tkata ravi ja j\xc3\xa4lgimist vahetult p\xc3\xa4rast paranemist. Inimene peab endale kohe teadmiseks v\xc3\xb5tma, et s\xc3\xbcmptomite kordumise korral tuleb ravi korrata.'